Vunipola uitgejou oor Folau | Netwerk24
Billy Vunipola tydens Saterdag se wedstryd in Coventry. Foto: Getty Images
Die 26-jarige Vunipola is in Saterdag se halfeindronde van die Europese Kampioenebeker-kompetisie tussen sy klubrugbyspan, Saracens, en Munster in Coventry regdeur die wedstryd deur toeskouers uitgejou én boonop deur ’n toeskouer voor stok gekry, berig die BBC.
Dit kom nadat Vunipola die afgelope week Folau se uitsprake oor onder andere “dronkaards, homoseksuele, egbrekers, leuenaars, hoereerders, skelms, ateïste en dienaars van afgode” op sosiale media ondersteun het.
Ten spyte van die “warm” ontvangs wat Vunipola, ’n Australiër van geboorte, gekry het, het hy hom nie van stryk laat bring nie. Hy het ’n drie gedruk en is met die toekenning as Speler van die Wedstryd bekroon in sy span se sege van 32-16.
“Mense sê ek het my kop in ’n byenes gesteek, so ek moet met die gevolge saamleef,” het Vunipola aan BBC Radio 5 gesê.
Mense sê ek het my kop in ’n byenes gesteek, so ek moet met die gevolge saamleef.
“Dit het my gemotiveer dat mense my uitgejou het. Ek wou aan my spanmaats wys dat ek nie bedoel het om hul aandag af te lei nie.”
Die ondersteuner wat Vunipola voor stok gekry het, is deur beamptes weggelei.
Vunipola, wat die afgelope week deur Saracens op die vingers getik is vir sy steun aan Folau, het ná Saterdag toegegee dat hy straks onsensitief was deur Folau se uitlatings te ondersteun.
“Ek was waarskynlik onsensitief, maar dit is ook iets waarin ek baie sterk glo. Ek sal waarskynlik in die toekoms nie so eerlik wees oor dinge wat ek weet baie mense seermaak nie. Dié weet ek nou.
“My geloof is wat my gekry het waar ek is, en dit is iets waarby ek gaan staan. Dit is ongelooflik om vriende te hê wat by my staan, of hulle met my saamstem of nie,” het Vunipola gesê. – BBC, Sportredaksie
Meer oor: Munster | Saracens | Billy Vunipola | Gay | Israel Folau | Rugby